Kampala kye kibuga kya Uganda ekikulu. Ekibuga kirimu abantu akakadde kamu mu emitwalo amakumi abiri mu kanaana mu bitaano mu ana mu bana. Ekibuga kino kye kisinga obunene mu Yuganda. Kampala erimu ggombolola ttaano: Eyamasekkati, Kawempe, Makindye, Nakawa ne Lubaga. Ekibuga kino kyatandikira ku busozi musanvu naye ng’olwaleero kigaziye ne kituuka ku busozi obuwererako ddala. Kifugibwa omukulembeze alondebwa obuteerevu ng’ekifo kye kiyitibwa Loodi Meeya. Meeya aliko mu kiseera we mpandiikira bino ye Ssaalongo Lukwago Elias. Ekibuga kino kirimu ebifo ebiweerako. Ebifo eby’obulambuzi ebisinga bya buwangwa ate nga ebindi bya byafaayo. Era mulimu n’ebifo by’amasinzizo ag’enjawulo. Ebimu ku bifo eby'etuttumu mulimu olubiri Lwa Kabaka e Mengo, Bulange e Mengo, Amasiro g'e Kasubi aga ba ssekabaka ba Buganda, Akayanja ka Kabaka awamu n'ebirala. Amasinzizo agamanyiddwa mulimu Lutikko y’e Lubaga, Lutikko y'e Namirembe, Bahai Temple e Kisaasi, Omuzikiti Gwa Gaddafi oguli Kampala Mukadde n’ebirala. Ebifo by'ebyefaayo mu kibuga Kampala mulimu Ekkadiyizo Ly'ebyafaayo e Kamwokya, Ekijjukizo ky’Ameefuga, Enkambi ya Kapere Lugard e Kampala Mukadde, n'ebirala.